Ich wür säge, ich fange grad mal ah mitem grenzübergang vo ethiopie uf tansania. Das ganze isch ehr eifach und speditiv gangä. Au gäld hends glückicherwis nöd würklich viel  welä. De typ wo euses carnet abgstempflet het, het eus den mit de vertraute wort HAKUNA MATATA in kenia willkomme gheissä. Nachem zoll hemmer eus uf di gröschti albtraumstrass begäh, wommer sich nur chan vorstelle. 250km isch uf de charte gschtande bis is nächschte dorf. Tja am afang isches gar nanig so schlimm gsi. Sandpiste und wie mers eus gwönt sind vo dere wälbläch mässig. Das heisst wemmer mit 80 oder 100km/h dete drüber "flügt" merkt mer fascht nüt vom wälbläch, will d stossdämpfer nöd nah chömed  mit dämpferä;) Aber so nach 60km het langsam richtig grossi scharfi stei gäh. Und mer het nur na chöne mit 30km/h fahre und alles im auto het gscheperet und vibriert. Hinä im auto sind d chäschtli ufgflogä, eusi wahr hets im auto ume grüert…aber ja was wot mer machä? Da müemer eifach dure. Ufa all fäll simmer nach de erschte 250km i dem dorf ahcho und zum hennry le swiss is camp gangä. Als erschts hemmer natürlich grad wider alles uf vorderma bracht. Denn hemmer eus doch au ne gertaut eusi reife ahzluege.  Was mer gseh hend, sind ganz en huufe riss und losi blätz i dä stolä. Uuuuh das isch ja über haupt nöd schön gsi. Aber ebe was wotsch machä?? Tja d'kroate und südafrikaner händ eus dänn en richtig feine znacht kochät und eus fascht chli verwönt, hehe. Am nächshte morge hemmer na churz mitem hennri gschnöret, chli chääs gässe. Denn hemmer aber na rasch müesse uf stossdämpfer warte, wommer hend müesse mitneh, zum amene päärli amerikaner gäh wo genau öpä 100km wit cho sind und denn de stossdämpfer kaput gangä  isch. Anderi lüüt usem camp hend eus na gseit, dass die reschtlichä 260km für eus schlimmer seged als die 250 wommer scho gfahre sind. Aber sie hend sich recht toschä. Will de gröschti teil isch wider sandpiste gsi und mer het guet chöne mit 100 fahrä. Au wen s auto amel chli komisch gschlüderet isch und mer gfühl gha het, ez heg mer d kontrollä verlohre. Debi isches denn nur vo de einde spurrinne i di ander gummpät.